Jääkiekkoilija Aleksander Barkov ajoi 60 kilometrin alueella 105 kilometrin tuntinopeudella.

Aleksander Barkov sai mojovat sakot ylinopeudesta. ANTTI NIKKANEN

Pirkanmaan käräjäoikeus on antanut jääkiekkoilija Aleksander Barkoville tuomion liiketurvallisuuden vaarantamisesta. Barkov ajoi heinäkuussa 2017 Kangasalla henkilöautolla ylinopeutta.

Käräjäoikeuden tuomiosta selviää, että Barkov ajoi peräti 105 kilometrin tuntinopeutta alueella, jossa sallittu enimmäisnopeus on 60 km/h. Hänellä oli kyydissään yksi matkustaja.

Barkov tunnusti syytteessä kuvatun teon. Hän luopui oikeudestaan suulliseen käsittelyyn ja antoi suostumuksensa kirjalliseen menettelyyn, joten asiassa ei käyty varsinaista oikeusistuntoa.

Käräjäoikeus tuomitsi Barkoville sakkorangaistukseksi 25 päiväsakkoa. NHL-tähden tuloilla maksettavaa kertyi peräti 46 675 euroa.

Tuomio ei ole lainvoimainen.

Viime kaudella 79 runkosarjaottelussa ennätyspisteensä, 27+51=78 nakuttanut Tappara-kasvatti pelaa NHL:n Florida Panthersissa. Hän ansaitsi viime kaudesta 4,5 miljoonaa dollaria. Ensi kaudella palkka nousee 5,25 miljoonaan taalaan.

Videolla Barkov kertoo roolistaan Florida Panthersissa.